ঢাকাকে দুই ভাগ : এ বছর সরকারের আরেকটি বিতর্কিত সিদ্ধান্ত ছিল ঢাকাকে দুই ভাগ করা। সংসদের বাইরে প্রবল বিরোধিতার মুখে গত ২৯ নভেম্বর মাত্র ৪ মিনিটে বিল পাস করে ঢাকা সিটি করপোরেশনকে উত্তর-দক্ষিণ দুই ভাগ করে ক্ষমতাসীন সরকার। উল্লেখযোগ্য বিষয় হচ্ছে, গুরুত্বপূর্ণ এ বিলটি পাসের সময় সংসদের ট্রেজারি বেঞ্চে উপনেতা সৈয়দা সাজেদা চৌধুরী, কৃষিমন্ত্রী বেগম মতিয়া চৌধুরী ও সৈয়দ আশরাফুল ইসলাম ছাড়া আর কেউ ছিলেন না। প্রধানমন্ত্রী ও সংসদ নেত্রী শেখ হাসিনাও সংসদে ছিলেন না। অধিবেশন শুরুর মাত্র ৪ মিনিটের মধ্যে তড়িঘড়ি করে বিলটি পাস করার কারণে ওই বিলে সংশোধনী প্রস্তাব আনা ওয়ার্কার্স পার্টির রাশেদ খান মেনন, জাসদের হাসানুল হক ইনু, মাইনুদ্দিন আহমেদ বাদল, শাহ জিকরুল আহমেদ ও একমাত্র স্বতন্ত্র সংসদ সদস্য ফজলুল আজিম কোনো আপত্তি জানানোর সুযোগ পাননি। পরদিন সংসদে পয়েন্ট অব অর্ডারে দাঁড়িয়ে তারা এ বিষয়ে ক্ষুব্ধ প্রতিক্রিয়া ব্যক্ত করেন। বিষয়টির জন্য স্পিকার আবদুল হামিদকে দুঃখ প্রকাশও করতে হয়।